По това време адв. Манов е изтъкнат член на Радикалдемократическата партия. В опит тя да бъде реформирана се предприема смяна на ръководството ѝ, а пиротчанинът става неин нов секретар. През 1920 г. в. „Радикал“ отпечатва статия, в която адв. Манов обяснява бързото развитие на Цариброд след 1878 г. като резултат от гоненията на пиротчани от сръбските власти и преселването им в малкото погранично българско градче. На следващата година изразява недоволството си от закона за осъждането на виновниците за националната катастрофа, причинена от участието на Царство България на страната на Централните сили в Първата световна война. Непосредствено след преврата от 19 май 1934 г. Чешмеджиев се свързва с адв. Манов и му възлага задачата да узнае подробности за новосъздалата се политическа обстановка в страната лично от участника в събитията Дамян Велчев.